Комесарска управа, или Комесарска влада, била је краткотрајна српска колаборационистичка марионетска влада успостављена на Подручју Војног заповједника у Србији, а које било дио Краљевине Југославије стављен под окупациону војну управу Вермахта након инвазије, окупације и подјеле Југославије у априлу 1941. године. Управа је дјеловала од од 30. априла до 29. августа 1941. године, а на челу је био Милан Аћимовић. Од десет комесара, четири су раније била министри у различитим југословенским владама, а двојица су била помоћници министара. Чланови управе су имали проњемачке, антисемитске и антикомунистичке ставове и вјеровали су да ће Њемачка побиједити у рату. Аћимовићева управа није имала ни привидну моћ и била је само инструмент њемачког окупационог режима. Под потпуном контролом њемачког Војног заповједника у Србији, надзор над њеним свакодневним дјеловањем спроводио је начелник њемачког административног особља, СС бригадерфирер и државни савјeтник, Харалд Турнер. Једна од његових најранијих задатака било је примјена њемачких наређења везаних за регистрацију Јевреја и Рома који живе на окупираној територији, те стављање строгих ограничења на њихове слободе.